Regionsudvalgets udtalelse om:

- "Meddelelse fra Kommissionen til Rådet og Europa-Parlamentet - Forebyggelse af kriminalitet i EU - Overvejelser om fælles retningslinjer og forslag om fællesskabsstøtte", og

- "Forslag til Rådets beslutning om indførelse af et tilskyndelses-, udvekslings-, uddannelses- og samarbejdsprogram inden for forebyggelse af kriminalitet (HIPPOKRATES)"

(2001/C 357/16)

REGIONSUDVALGET har -

under henvisning til Meddelelse fra Kommissionen til Rådet og Europa-Parlamentet - Forebyggelse af kriminalitet i EU - Overvejelser om fælles retningslinjer og forslag om fællesskabsstøtte og Forslag til Rådets beslutning om indførelse af et tilskyndelses-, udvekslings-, uddannelses- og samarbejdsprogram inden for forebyggelse af kriminalitet (HIPPOKRATES) [KOM(2000) 786 endelig - 2000/0304 (CNS)],

under henvisning til Kommissionens beslutning af 29. november 2000 om i henhold til EF-traktatens artikel 265, stk. 1, at anmode om Regionsudvalgets udtalelse,

under henvisning til præsidiets beslutning af 3. april 2001 om at henvise det forberedende arbejde til Underudvalg 4 "Fysisk Planlægning, Bypolitik, Energi, Miljø",

under henvisning til Regionsudvalgets udtalelse om "Kriminalitet og sikkerhed i byerne" (CdR 294/1999 fin)(1),

under henvisning til forslag til Regionsudvalgets udtalelse (CdR 100/2001 rev.), som blev vedtaget af Underudvalg 4 den 3. maj 2001 med Catharina Tarras-Wahlberg (S, PSE) som ordfører -

på den 39. plenarforsamling den 13.-14. juni 2001 (mødet den 13. juni) enstemmigt vedtaget følgende udtalelse.

1. Regionsudvalgets bemærkninger til meddelelsen

1.1. Der er en stigende interesse i Europa for borgernes sikkerhed og tryghed. Mange af EU's regioner og kommuner har længe haft problemer med kriminalitet rettet mod borgerne og deres ejendom, mod erhvervslivet og mod den offentlige sektor.

1.2. Regionsudvalget udtrykker tilfredshed med "hvidbogsdelen", der omhandler forskellige metoder til udvikling af en kriminalpræventiv strategi samt etableringen af HIPPOKRATES-programmet til forebyggelse af kriminalitet.

1.3. Det er Regionsudvalgets opfattelse, at en stor del af det kriminalpræventive arbejde i EU vil foregå og allerede foregår på det lokale niveau. Alle har ret til tryghed i deres hverdag, eftersom det er et vigtigt aspekt af livskvaliteten.

1.4. Regionsudvalget er enigt med Kommissionen i, at en EU-indsats kan tilføre medlemsstaternes politik en reel merværdi.

1.5. Regionsudvalget lægger vægt på, at EU i sit kriminalpræventive arbejde overholder de grundlæggende retsprincipper og borgerlige frihedsrettigheder. Øget kontrol, der skal forhindre handlinger, som endnu ikke er begået, må f.eks. ikke indebære sikkerhedsforanstaltninger med urimelige gener for borgerne på hverken nationalt, regionalt eller lokalt niveau. Regionsudvalget er enigt i, at man bør være særlig opmærksom på - og undgå - sådanne konsekvenser.

1.6. Da spørgsmålet skal hastebehandles, koncentrerer Regionsudvalget sig i denne udtalelse om den daglige kriminalitet og lader således den organiserede og/eller grænseoverskridende kriminalitet ude af betragtning.

2. Regionsudvalgets henstillinger vedrørende forebyggelse af kriminalitet i EU

Definitioner - begrebet kriminalitet

2.1. Regionsudvalget udtrykker tilfredshed med den af Kommissionen foreslåede definition af kriminalitet med underkategorier, som omfatter ulovlige handlinger og anden afvigende adfærd foretaget af enkeltpersoner eller spontane sammenslutninger af personer. For at skabe en klarere inddeling vil Regionsudvalget dog foreslå nogle ændringer, så resultatet bliver følgende:

- alvorlig kriminalitet, som ofte er rettet mod personer, dvs. handlinger, der i national ret er defineret som forbrydelser (f.eks. drab, voldtægt og visse former for ulovlig handel),

- almindeligt forekommende kriminalitet, der kan betragtes som mindre alvorlig, men som ifølge national ret også er lovovertrædelser (f.eks. tyveri, hæleri, overfald, bedrageri og underslæb),

- "vold i hverdagen", der har en tendens til at optræde på nye steder i alle miljøer (f.eks. skoler, stadioner, offentlige områder, boligområder),

- anden asocial adfærd, der kan ses som udtryk for manglende samfundssind og ikke nødvendigvis kommer til udtryk i en strafbar handling, men som under ét kan skabe et klima præget af spændinger og utryghed.

2.2. Det er Regionsudvalgets opfattelse, at kriminalitet i nærmiljøet som defineret herover har stor indflydelse på oplevelsen af tryghed. Denne kriminalitet danner desuden grobund for og fungerer som "rekrutteringsgrundlag" for den organiserede og grænseoverskridende kriminalitet. Det er uhyre vigtigt, at EU's medlemsstater træffer foranstaltninger til forebyggelse og bekæmpelse af dette fænomen.

2.3. Med en mindre tilføjelse kan Regionsudvalget også tilslutte sig den definition af forebyggelse af kriminalitet, som Kommissionen foreslår:

"Forebyggelse af kriminalitet omfatter alle aktiviteter, der bidrager til at fjerne eller mindske kriminalitet som socialt fænomen både kvantitativt og kvalitativt, enten gennem permanente og strukturerede samarbejdsforanstaltninger eller gennem ad hoc-initiativer. Det er i denne forbindelse vigtigt at identificere forhold og aktiviteter, der kan påvirke såvel de umiddelbare som de mindre direkte årsager til kriminalitet. Mange aktører kan forventes at medvirke til forebyggelsen: lokale folkevalgte, retshåndhævende myndigheder og domstole m.v., sociale myndigheder, uddannelsessystemet, repræsentanter for diverse sammenslutninger, industrien, bankerne og den private sektor, forskere og videnskabsmænd samt den brede befolkning gennem medierne."

Denne definition er i tråd med Regionsudvalgets tidligere tilkendegivelser.

Prioritering og strategi for den kriminalitetsforebyggende indsats

2.4. Regionsudvalget er enigt i, at den kriminalitetsforbyggende strategi skal tage sigte på at beskytte såvel borgerne som samfundet, og ser med tilfredshed på de målsætninger, som EU foreslås at opstille.

2.5. For så vidt angår den generelle kriminalitet finder Regionsudvalget den foreslåede prioritering rigtig, idet foranstaltningerne i første omgang rettes mod kriminalitet i byerne samt ungdoms- og narkokriminalitet. I forbindelse med prioriteringen bør der fremover navnlig tages hensyn til Regionsudvalgets holdninger til beslutninger, der vedrører de lokale og regionale myndigheders ansvar for kriminalpræventivt arbejde.

2.6. Regionsudvalget er enigt i, at den kriminalpræventive strategi bør koncentreres om kendskab, partnerskaber og tværfaglighed.

2.7. Gennem en styrket og målbevidst indsats med hensyn til opsamling af viden kan EU's medlemsstater skabe større indsigt i kriminelle fænomener og årsager samt opdage nye tendenser inden for kriminalitet. En mere intensiv opfølgning og evaluering af kriminalitetsforebyggende aktiviteter kan danne grundlag for etablering af en pålidelig og relevant udveksling af erfaringer og metoder i EU.

2.8. En effektiv forebyggelse kræver, at de aktører, der har indflydelse på såvel mere som mindre direkte årsager til kriminalitet, kan identificeres og mobiliseres. En indsats mod kriminalitet indebærer derfor som regel, at der etableres et samarbejde. Modeller for arbejde med forebyggende partnerskaber og etablering af netværk kan udvikles på alle niveauer: europæisk, nationalt, regionalt eller lokalt. Regionsudvalget har tidligere givet udtryk for, at der må lægges vægt på såvel bevidstheden om begrebet kriminalitetsforebyggelse som på udveksling af oplysninger, iværksættelse af aktiviteter og opfølgning af disse, herunder også videreformidling af de opnåede resultater.

2.9. En dækkende kriminalitetsforebyggende strategi kræver en tværfaglig tilgang, som fremmer anvendelsen af metoder, der supplerer hinanden, så der både kan udvikles teknikker, der begrænser mulighederne for at begå kriminalitet, og forebyggende sociale foranstaltninger.

Instrument til udvikling af det kriminalitetsforebyggende arbejde i Europa

2.10. Regionsudvalget finder det positivt, at der i kriminalpræventivt øjemed fokuseres på samordning af forskellige politikområder. Særlig relevante er de politikområder, der påvirker borgernes tryghed, såsom socialpolitik, bypolitik, regionalpolitik og forskningspolitik. Andre vigtige områder er informationssamfundet, politikken over for tredjelande samt miljøpolitik. Det er yderst vigtigt, at ansøgerlandene inddrages i kriminalitetsforebyggende arbejde forud for deres optagelse i EU.

2.11. Regionsudvalget finder en bedre koordinering mellem programmet vedrørende bekæmpelse af social udstødelse og strategien for forebyggelse af kriminalitet nødvendig. Regionsudvalget mener også, at forebyggelse af stofmisbrug bør omfattes af den sociale dagsorden, hvor hovedvægten lægges på højere livskvalitet. Disse foranstaltninger såvel som social, økonomisk og kulturel integration af indvandrere som led i kampen mod racisme og fremmedhad er en hensigtsmæssig forebyggende strategi inden for såvel europæisk som national, regional og lokal socialpolitik.

2.12. Regionsudvalget understreger endnu en gang byaspektet, idet det er vigtigt, at kriminalitet også anskues som en følge af dårlig byplanlægning. Regionsudvalget er enigt i, at utryghed og/eller kriminalitet bør være blandt indikatorerne i de undersøgelser, storbyerne i EU med jævne mellemrum foretager.

2.13. En strategi for kriminalitetsforebyggende arbejde tæt på borgerne kræver indgående kendskab til og analyse af følelsen af utryghed og dens spredning. Opinionsundersøgelser er i denne forbindelse en vigtig informationskilde. Regionsudvalget understreger endnu en gang, at medierne her spiller en vigtig rolle. Mediernes rapportering kan påvirke den oplevede tryghed, så den ikke svarer til den reelle sikkerhedsrisiko.

2.14. Regionsudvalget understreger, at udveksling og spredning af bedste praksis forudsætter en evaluering baseret på fælles kriterier, så man kan tage stilling til, om indhøstede erfaringer kan tjene som eksempel til efterfølgelse og har almen gyldighed.

2.15. En effektiv forebyggelse af kriminalitet i EU kræver en omfattende mobilisering af mange forskellige samfundssektorer med udvikling af partnerskaber mellem nationale, lokale og regionale offentlige myndigheder, ngo'er, den private sektor og borgerne, som alle må siges at have en rolle inden for kriminalitetsforbyggelse. Regionsudvalget glæder sig over det fransk-svenske initiativ vedrørende oprettelse af et europæisk kriminalpræventivt net rettet mod navnlig by-, ungdoms- og narkokriminalitet(2).

2.16. Regionsudvalget er enigt i, at der kan være behov for et websted i tilknytning til forebyggelse, som kan give lettere adgang til oplysninger om EU's og medlemsstaternes politik og praksis og muliggøre udveksling af oplysninger i samarbejde med netværkene for forebyggelse i hele EU. I denne forbindelse skal det nævnes, at der gøres et stort kriminalitetsforebyggende arbejde på regionalt og lokalt niveau i EU, og at man bør være opmærksom på, at dette arbejde(3) kan anvendes i forbindelse med webstedet. Regionsudvalget understreger dog, at man ikke skal overvurdere betydningen af et sådant websted.

Hippokrates

2.17. Regionsudvalget ser med tilfredshed på finansieringsinstrumentet og mener i lighed med Kommissionen, at det vil tilføre medlemsstaternes aktiviteter på det kriminalpræventive område en merværdi.

2.18. Regionsudvalget bifalder de aktioner, programmet skal omfatte, nemlig: uddannelse, udveksling og praktikophold, undersøgelser og forskning, møder og seminarer samt videreformidling af de resultater, der opnås i forbindelse med programmet.

2.19. Regionsudvalget finder det også vigtigt, at ansøgerlandene som forberedelse til deres medlemsskab af EU får mulighed for at deltage i projekter, der finansieres gennem HIPPOKRATES-programmet.

2.20. Regionsudvalget finder det positivt, at programmet er opbygget efter de samme principper som andre finansieringsprogrammer på området for retlige og indre anliggender. Hvad angår kriterierne for at opnå støtte fra finansieringsinstrumentet (i EU) kan man med fordel udnytte erfaringerne fra den europæiske pris vedrørende forebyggelse af kriminalitet, ECPA (European Crime Prevention Awards), hvor senest seks af EU's medlemsstater har deltaget. Priskonkurrencen tager sigte på at stimulere indsatsen mod netop den generelle kriminalitet.

2.21. Efter Regionsudvalgets opfattelse er det beløb på 2 mio. euro, der foreslås afsat, lavt. Programmet skal ifølge forslaget betragtes som et pilotprogram, der kun skal løbe over to år - fra 1. januar 2001 til og med 31. december 2002 - af hensyn til de andre programmer, som forvaltes af Kommissionen. Regionsudvalget tvivler på, at dette programs eksistens i den indledende fase vil indebære, at den samlede støtte til kriminalitetsforebyggende projekter vil stige. Oprettelsen af HIPPOKRATES kan indebære, at det ikke længere er muligt at søge støtte fra andre programmer, og desuden er det afsatte beløb lavt. Regionsudvalget mener således ikke, at programmet nødvendigvis indebærer en styrkelse af området de første to år.

2.22. Regionsudvalget understreger vigtigheden af, at foranstaltninger, som vedrører anden kriminalitet end organiseret kriminalitet, får en fremtrædende placering. Hvis ikke, er der en alvorlig risiko for, at den generelle kriminalitet vil træde i baggrunden.

2.23. Regionsudvalget bifalder og støtter oprettelsen af HIPPOKRATES-programmet i forventning om, at det beløb, der afsættes til programmet, forhøjes efter den indledende fase.

Konklusioner

2.24. Regionsudvalget bifalder de definitioner af kriminalitet og forebyggelse af kriminalitet, der fremlægges i meddelelsen. Det er vigtigt, at disse begreber defineres og bruges på en ensartet måde på nationalt, regionalt og lokalt niveau i hele EU.

2.25. Regionsudvalget understreger, at der skal tages hensyn til nærhedsprincippet ved gennemførelsen af strategien for kriminalitetsforebyggende foranstaltninger.

2.26. Regionsudvalget stiller sig bag de foreslåede målsætninger og den prioritering, der lægges op til, hvor indsatsen i første omgang rettes mod kriminalitet i byer samt ungdoms- og narkokriminalitet.

2.27. Regionsudvalget understreger, at en europæisk strategi for forebyggelse af kriminalitet bør bygge på et helhedssyn og fremme anvendelse af såvel situationsspecifikke som sociale foranstaltninger.

2.28. Regionsudvalget mener, at fokuseringen på samordning af forskellige politikområder er rigtig.

2.29. Regionsudvalget finder oprettelsen af det europæiske kriminalpræventive net meget positiv.

2.30. Regionsudvalget støtter forslaget om eventuelt at oprette et websted om kriminalitetsforebyggelse.

2.31. Regionsudvalget bifalder og støtter oprettelsen af HIPPOKRATES-programmet i forventning om, at foranstaltninger, som vedrører anden kriminalitet end organiseret kriminalitet, får en fremtrædende placering.

2.32. Regionsudvalget forventer, at det beløb, der er afsat til programmet, vil blive forhøjet efter den indledende fase.

2.33. Regionsudvalget understreger vigtigheden af, at finansieringsprogrammet også kommer ansøgerlandene til gode.

Bruxelles, den 13. juni 2001.

Jos Chabert

Formand for

Regionsudvalget

(1) EFT C 57 af 29.2.2000, s. 90.

(2) Rådet for Den Europæiske Union 13464/00 DG H III.

(3) F.eks. arbejdet med at reducere kriminalitet og frygt gennem byplanlægning, arkitektur, forvaltning og vedligeholdelse af byer via Crime Prevention Through Environmental Design - CPTED under European Designing Out Crime Association (hjemmeside: www.e-doca.net) og International CPTED Association (hjemmeside: www.cpted.net).